b'\n_START_ARTICLE_\nVostok 2\n_START_SECTION_\nMiehist\xc3\xb6\n_START_PARAGRAPH_\nGerman Titov (1)_NEWLINE_*Suluissa oleva luku kertoo lent\xc3\xa4j\xc3\xa4n suorittamat avaruuslennot t\xc3\xa4m\xc3\xa4 mukaan lukien.\n_START_SECTION_\nVaramiehist\xc3\xb6\n_START_PARAGRAPH_\nAndrijan Nikolajev\n_START_SECTION_\nLennon suunnittelu\n_START_PARAGRAPH_\nVostok 1:n onnistuneen lennon j\xc3\xa4lkeen Neuvostoliiton avaruusohjelman johtaja Sergei Koroljov halusi seuraavan lennon olevan koko p\xc3\xa4iv\xc3\xa4n mittaisen, kuten oli edellisenkin lennon alun perin olla. Suunnitelmaa kuitenkin vastustivat useat Koroljovin kollegat sill\xc3\xa4 he pitiv\xc3\xa4t viel\xc3\xa4 osin testaamattoman avaruusaluksen lent\xc3\xa4mist\xc3\xa4 niin pitk\xc3\xa4n aikaa liian riskialttiina. Lennon vastaavat l\xc3\xa4\xc3\xa4k\xc3\xa4rit olivat my\xc3\xb6s huolestuneita siit\xc3\xa4 miten ihminen reagoisi pidennettyyn painottomuuteen ja halusivat edet\xc3\xa4 varovaisesti. Vaihtoehdoksi ehdotettiin kolmen tai nelj\xc3\xa4n kiertoradan lentoa, mutta Koroljov vastusti t\xc3\xa4t\xc3\xa4 voimakkaasti. T\xc3\xa4ss\xc3\xa4 suunnitelmassa oli my\xc3\xb6s ongelmana ett\xc3\xa4 automaattinen asennonhallintaj\xc3\xa4rjestelm\xc3\xa4 tarvitsi suoran n\xc3\xa4k\xc3\xb6yhteyden aurinkoon pysty\xc3\xa4kseen asennoimaan aluksen jarrutuspolttoon. Kiertoratojen 2\xe2\x80\x937 v\xc3\xa4lill\xc3\xa4 t\xc3\xa4m\xc3\xa4 ei olisi mahdollista, koska jarrutuspaikka olisi maan y\xc3\xb6puolella._NEWLINE_Kiista asiasta jatkui kev\xc3\xa4\xc3\xa4n ja alkukes\xc3\xa4n 1961 kunnes Koroljov vei asian Neuvostoliiton puolustusteknologiakomitean johdolle, jossa h\xc3\xa4nen suunnitelmansa sai virallisen tuen kes\xc3\xa4kuussa 1961. German Titov oli alustavasti valittu lentoa varten \xe2\x80\x93 h\xc3\xa4n aloitti koulutuksen ja valmistelut lentoa varten. H\xc3\xa4nen varamiehekseen valittiin Andrijan Nikolajev ._NEWLINE_Lennon tarkka ajankohta oli avoinna ennen kuin hein\xc3\xa4kuun puolessa v\xc3\xa4liss\xc3\xa4 Koroljov ja muut avaruusohjelman johtohenkil\xc3\xb6t saivat kutsun Nikita Hru\xc5\xa1t\xc5\xa1ovin loma-asunnolle. Hru\xc5\xa1t\xc5\xa1ov antoi voimakkaasti ymm\xc3\xa4rt\xc3\xa4\xc3\xa4 ett\xc3\xa4 olisi suotavaa ett\xc3\xa4 lento tapahtuisi viimeist\xc3\xa4\xc3\xa4n 10. elokuuta. H\xc3\xa4n toivoi ett\xc3\xa4 lennon saama julkisuus veisi huomiota Berliinin muurin rakentamiselta, joka oli m\xc3\xa4\xc3\xa4r\xc3\xa4 aloittaa 13. elokuuta. Ty\xc3\xb6ryhm\xc3\xa4 jatkoi lennon valmistelua t\xc3\xa4m\xc3\xa4 aikaraja mieless\xc3\xa4\xc3\xa4n siit\xc3\xa4 eteenp\xc3\xa4in.\n_START_SECTION_\nLento\n_START_PARAGRAPH_\nKun Vostok 2 laukaistiin 6. elokuuta 1961 06.00.00 UTC, tuli 25-vuotiaasta German Titovista nuorin koskaan lent\xc3\xa4nyt avaruuslent\xc3\xa4j\xc3\xa4. V\xc3\xa4litt\xc3\xb6m\xc3\xa4sti saavutettuaan kiertoradan ja siirrytty\xc3\xa4\xc3\xa4n painottomaan tilaan alkoi Titov voida pahoin ja k\xc3\xa4rsim\xc3\xa4\xc3\xa4n huimauksesta. T\xc3\xa4m\xc3\xa4 her\xc3\xa4tti lennonvalvojissa huolestusta, sill\xc3\xa4 t\xc3\xa4m\xc3\xa4 oli ensimm\xc3\xa4inen kerta kun ihmiskunnan historiassa henkil\xc3\xb6 k\xc3\xa4rsi avaruussairaudesta, tilasta jonka noin kolmannes kaikista avaruuslent\xc3\xa4jist\xc3\xa4 k\xc3\xa4rsii lennoillaan ensimm\xc3\xa4isen vuorokauden aikana. Lentoa kuitenkin p\xc3\xa4\xc3\xa4tettiin jatkaa t\xc3\xa4st\xc3\xa4 huolimatta. Ensimm\xc3\xa4inen avaruuslent\xc3\xa4j\xc3\xa4 Juri Gagarin lopetti maailmankiertueensa ja palasi takaisin Baikonuriin saatuaan tiedon lennosta._NEWLINE_Lennon ensimm\xc3\xa4inen teht\xc3\xa4v\xc3\xa4 tuli jo ensimm\xc3\xa4isell\xc3\xa4 kierroksella aluksen tullessa y\xc3\xb6puolelta kun German Titov testasi aluksensa k\xc3\xa4siohjaimia. T\xc3\xa4m\xc3\xa4 oli ensimm\xc3\xa4inen kerta kun ihminen oli ohjannut alustaan kiertoradalla, sill\xc3\xa4 Gagarinin lento oli kokonaan tietokoneohjattu ja aluksen ohjaimet olivat lukittu. Kokeilu oli kuitenkin hyvin lyhyt ja jo viisitoista minuuttia my\xc3\xb6hemmin Titov keskusteli Hru\xc5\xa1t\xc5\xa1ovin kanssa radion v\xc3\xa4lityksell\xc3\xa4._NEWLINE_V\xc3\xa4h\xc3\xa4n t\xc3\xa4m\xc3\xa4n j\xc3\xa4lkeen kello 07.45 UTC Radio Moskova ilmoitti lennosta. My\xc3\xb6s TASS antoi yksityiskohtaisen tiedonannon lennosta l\xc3\xa4nsimaille, jossa my\xc3\xb6s ilmoitettiin aluksen k\xc3\xa4ytt\xc3\xa4m\xc3\xa4t radiotaajuudet. N\xc3\xa4m\xc3\xa4 kerrottiin, jotta l\xc3\xa4nsimaat eiv\xc3\xa4t voisi v\xc3\xa4itt\xc3\xa4\xc3\xa4 lentoa tekaistuksi. Titovin teht\xc3\xa4viin kuuluikin antaa tilanneraportti aina puolen tunnin v\xc3\xa4lein riippumatta siit\xc3\xa4 oliko alus neuvostoliittolaisten kuunteluasemien kantaman alueella. Kello 09.30 UTC menness\xc3\xa4 useat l\xc3\xa4nsimaiset tahot ilmoittivatkin kuulevansa lennon radioliikennett\xc3\xa4 ja telemetriaa. Ruotsalainen kuunteluasema seurasikin signaaleja koko lennon ajan 15 minuuttia jokaisella kierroksella mink\xc3\xa4 ajan alus oli kuunteluaseman kuuluvuusalueella._NEWLINE_Samaan aikaan Titov yritti sy\xc3\xb6d\xc3\xa4 lounasta, mutta ei kyennyt sy\xc3\xb6m\xc3\xa4\xc3\xa4n pahoinvoinnin takia. Seitsem\xc3\xa4nnen kierroksen lopulla h\xc3\xa4n suoritti toisen k\xc3\xa4siohjaustestin. H\xc3\xa4nen olonsa jatkui huonona ja h\xc3\xa4nen yrityksens\xc3\xa4 sy\xc3\xb6d\xc3\xa4 uudestaan noin klo 14.00 UTC p\xc3\xa4\xc3\xa4ttyikin oksentamiseen. Kello 15.16 UTC Vostok-aluksen ollessa Moskovan yll\xc3\xa4 Titov l\xc3\xa4hetti julkisen tervehdyksen ja hyv\xc3\xa4n y\xc3\xb6n toivotuksen, jonka j\xc3\xa4lkeen h\xc3\xa4n yritti nukkua. H\xc3\xa4n nukahti noin klo 16.30 UTC._NEWLINE_Titov her\xc3\xa4tettiin klo 23.37 UTC, yli puoli tuntia alkuper\xc3\xa4ist\xc3\xa4 suunnitelmaa my\xc3\xb6hemmin. Titov ilmoitti voivansa edelleen huonosti, mutta pikkuhiljaa t\xc3\xa4m\xc3\xa4n j\xc3\xa4lkeen h\xc3\xa4nen vointinsa parani. Klo 02.45 UTC Titov s\xc3\xb6i aamiaista._NEWLINE_Vostok 2 aloitti viimeisen kierroksensa maan ymp\xc3\xa4ri klo 05.50. Alus asennoi itsens\xc3\xa4 jarrutuspolttoon ja jarruraketit toimivat moitteetta. Aluksen tullessa ilmakeh\xc3\xa4paluuseen toistui my\xc3\xb6s Vostok 1:ss\xc3\xa4 ilmennyt ongelma. Laskeutumiskapseli j\xc3\xa4i huoltomoduuliin kiinni kaapelikimpulla ja alus alkoi py\xc3\xb6ri\xc3\xa4 villisti ilmakeh\xc3\xa4\xc3\xa4n paluussa. Lopulta kaapelit paloivat poikki ja laskeutumiskapseli asettui oikeaan asentoon paluuta varten._NEWLINE_Viimeiset signaalit aluksesta vastaanotettiin klo 07.10. V\xc3\xa4h\xc3\xa4n sen j\xc3\xa4lkeen heittoistuinj\xc3\xa4rjestelm\xc3\xa4 k\xc3\xa4ynnistyi ja Titov laskeutui kapselista erill\xc3\xa4\xc3\xa4n laskuvarjolla. H\xc3\xa4nen lopullinen laskeutumisaikansa oli 07.18 UTC .\n_START_SECTION_\nLennon j\xc3\xa4lkeen\n_START_PARAGRAPH_\nRadio Moskova ilmoitti lennon p\xc3\xa4\xc3\xa4ttyneen onnistuneesti 09.04 UTC. Neuvostoviranomaiset ilmoittivat lennon uutena avaruuslennon pituusenn\xc3\xa4tyksen\xc3\xa4 F\xc3\xa9d\xc3\xa9ration A\xc3\xa9ronautique Internationalelle. T\xc3\xa4ll\xc3\xa4 kerralla he totuudenmukaisesti ilmoittivat Titovin laskeutuneen laskuvarjolla avaruusaluksesta erill\xc3\xa4\xc3\xa4n eik\xc3\xa4 enn\xc3\xa4tyst\xc3\xa4 hyv\xc3\xa4ksytty. N\xc3\xa4in enn\xc3\xa4tyksen sai seuraavana vuonna John Glenn alle viiden tunnin lennollaan._NEWLINE_Lennolla k\xc3\xa4rsim\xc3\xa4st\xc3\xa4\xc3\xa4n pahoinvoinnista huolimatta Titovin ei todettu k\xc3\xa4rsiv\xc3\xa4n mist\xc3\xa4\xc3\xa4n haittavaikutuksista vaikka osa avaruusohjelman l\xc3\xa4\xc3\xa4k\xc3\xa4reist\xc3\xa4 olivat jopa pel\xc3\xa4nneet n\xc3\xa4in pitk\xc3\xa4n lennon johtavan jopa vammautumiseen. My\xc3\xb6hemmin avaruussairauden todettiin olevan tavanomainen ja vaaraton ilmi\xc3\xb6, joka ilmenee noin kolmasosalla kaikista avaruuslent\xc3\xa4jist\xc3\xa4. Ironista kyll\xc3\xa4, oireet yleens\xc3\xa4 poistuvat ensimm\xc3\xa4isen avaruudessa vietetyn vuorokauden j\xc3\xa4lkeen miss\xc3\xa4 vaiheessa Titovin lento jo p\xc3\xa4\xc3\xa4ttyi ._NEWLINE_Lennosta julkaistiin my\xc3\xb6s pitk\xc3\xa4lti propagandallinen elokuva lokakuussa 1961. Huomattavaa elokuvassa on l\xc3\xa4hinn\xc3\xa4 se, ett\xc3\xa4 elokuvassa kuvattu avaruusaluksen malli poikkesi huomattavasti todellisuudesta. Oletettavasti t\xc3\xa4m\xc3\xa4 oli kuitenkin tarkoituksenmukaista, jotta aluksen suunnitelmat eiv\xc3\xa4t p\xc3\xa4\xc3\xa4sisi t\xc3\xa4t\xc3\xa4 kautta levi\xc3\xa4m\xc3\xa4\xc3\xa4n l\xc3\xa4nsimaihin. Elokuva keskittyi muutenkin propagandistiseen sis\xc3\xa4lt\xc3\xb6\xc3\xb6n teknisten tietojen sijasta._NEWLINE_Kuten h\xc3\xa4nen edelt\xc3\xa4j\xc3\xa4ns\xc3\xa4 Juri Gagarin, German Titov ei koskaan palannut avaruuteen. H\xc3\xa4net siirrettiin lennon j\xc3\xa4lkeen Spiral-avaruuslentokone-ohjelmaan, mutta t\xc3\xa4m\xc3\xa4 ei koskaan johtanut mihink\xc3\xa4\xc3\xa4n ja Titov ei t\xc3\xa4m\xc3\xa4n j\xc3\xa4lkeen palannut avaruusohjelmaan.'